Για άλλες χρήσεις, δείτε: Παύλος Καλλιγάς (αποσαφήνιση).

Το αφήγημα «Θάνος Βλέκας» είναι το πρώτο νεοελληνικό μυθιστόρημα που αντλεί το θέμα του από τη σύγχρονη πραγματικότητα της πρώιμης οθωνικής περιόδου. Σε αντίθεση με τους συγχρόνους του συγγραφείς ρομαντικών μυθιστορημάτων, τόλμησε να παρουσιάσει ρεαλιστικά τα προβλήματα που μάστιζαν τη χώρα: την αναρχία, τη ληστοκρατία, την κακή οργάνωση της δικαιοσύνης και του φορολογικού συστήματος, την ανισοκατανομή των γαιών, την αγραμματοσύνη του λαού και του κλήρου κ.;ά.
Κώστας Καιροφύλας, εισαγωγή «Παύλος Καλλιγάς -Η ζωή και το έργο του», Αθήνα 1937

Ο **Παύλος Καλλιγάς** (1814-1896) ήταν Έλληνας νομικός, οικονομολόγος, ιστορικός, λογοτέχνης και πολιτικός. Κατά τη διάρκεια της πολιτικής σταδιοδρομίας του διετέλεσε βουλευτής, υπουργός σε αρκετές κυβερνήσεις, πρόεδρος της Βουλής των Ελλήνων και διοικητής της Εθνικής Τράπεζας της Ελλάδος.

Βιογραφικά στοιχεία
-------------------

Γεννήθηκε στη Σμύρνη στις 20 Σεπτεμβρίου 1814 και ήταν γιος του Παναγή Άννινου, Κεφαλλονίτη έμπορου και γόνου αρχοντικής οικογένειας από τα Καλλιγάτα της Κεφαλονιάς, και της Σοφίας Μαυρογορδάτου από τη Σμύρνη. Είχε μία αδελφή, τη Μαρία, σύζυγο του Νικολάου Κωστή, η οποία διατήρησε το επώνυμο Άννινος, ενώ ο Παύλος προτίμησε το προσωνύμιο Καλλιγάς. Μεγάλωσε στην Τεργέστη, όπου κατέφυγε η οικογένειά του, μετά το ξέσπασμα της επανάστασης του 1821. Φοίτησε στην Φλαγγίνειο Σχολή της Βενετίας και στο Λύκειο Χέγιερ της Γενεύης και το 1834 εγκαταστάθηκε στο Μόναχο για να σπουδάσει νομική, φιλοσοφία και ιστορία στο τοπικό πανεπιστήμιο. Στη συνέχεια συμπλήρωσε τις σπουδές του στο Πανεπιστήμιο της Χαϊδελβέργης, του οποίου αναγορεύθηκε διδάκτωρ Νομικών Επιστημών.

Απεβίωσε στις 16 Σεπτεμβρίου 1896 στο Νέο Φάληρο και ενταφιάστηκε στο Πρώτο Νεκροταφείο Αθηνών. Ήταν νυμφευμένος με τη Μαρία Μανούση από τη Σιάτιστα, την οποία γνώρισε στην Τεργέστη, και είχαν αποκτήσει τρεις γιους: τον Πέτρο Καλλιγά, πολεοδόμο και πολιτικό, τον Γεώργιο Καλλιγά, δικηγόρο, και τον Αλέξανδρο Καλλιγά, αξιωματικό του Ιππικού. Εγγονοί του ήταν ο βυζαντινολόγος Μαρίνος Καλλιγάς και ο ζωγράφος Παύλος Π. Καλλιγάς και τρισεγγοννός του ο Παύλος Γερουλάνος.

Ακαδημαϊκή σταδιοδρομία
-----------------------

Το 1838 εξελέγη υφηγητής του φυσικού δικαίου στη Νομική Σχολή του Πανεπιστημίου Αθηνών, θέση στην οποία παρέμεινε μέχρι το 1845, οπότε και απολύθηκε από τον Ιωάννη Κωλέττη. Κατά τη διάρκεια της μικρής αυτής θητείας δίδαξε διεθνές δίκαιο και το 1842 έγινε επίτιμος καθηγητής του ρωμαϊκού δικαίου. Μετά την απόλυσή του εισήλθε στον δικαστικό κλάδο, διατελώντας αντιεισαγγελέας του Αρείου Πάγου (1851-1854). Το 1854 επανήλθε στη θέση του στο Πανεπιστήμιο και το 1862 διορίστηκε τακτικός καθηγητής. Το 1879 μετά τη συνταξιοδότησή του από το πανεπιστήμιο, η σύγκλητος τον αναγόρευσε επίτιμο καθηγητή. Χρημάτισε κοσμήτορας της Νομικής Σχολής Αθηνών (1844-1845, 1865-1866, 1872-1873, 1877-1878) ενώ την περίοδο 1869-1870 χρημάτισε πρύτανης του Πανεπιστημίου Αθηνών. Ως νομικός συμμετείχε στην επιτροπή σύνταξης του Αστικού Κώδικα (1849).

Παράλληλα με την ακαδημαϊκή του καριέρα άσκησε το δικηγορικό επάγγελμα αναλαμβάνοντας σημαντικές υποθέσεις της εποχής. Υπήρξε νομικός σύμβουλος της Εθνικής Τράπεζας της Ελλάδος.

Είχε πλούσιο συγγραφικό έργο. Εξέδωσε μεταξύ άλλων το *Σύστημα Ρωμαϊκού Δικαίου καθ' ά εν Ελλάδι πολιτεύεται* (5 τόμοι, 1848-1855), τη *Νεαρά περί εξυβρίσεων και περί τύπου*, το *Περί συντάξεως πολιτικού κώδικος εις την Ελλάδα* και έγραψε ιστορικές και φιλοσοφικές μελέτες.

Πολιτική σταδιοδρομία
---------------------

Το 1843 εξελέγη πληρεξούσιος του Πανεπιστημίου Αθηνών στην Εθνοσυνέλευση του 1843 και το 1862 πληρεξούσιος Αττικής στην Β΄ Εθνοσυνέλευση. Στις εκλογές του 1879 επανεξελέγη βουλευτής Αττικής, όπως και σε αυτές του 1881, απέτυχε όμως να εκλεγεί σε αυτές του 1885. Μετά την αποτυχία του στις εθνικές εκλογές αποσύρθηκε από την ενεργό πολιτική. Κατά τη διάρκεια της πολιτικής του σταδιοδρομίας κλήθηκε να αναλάβει αρκετές φορές υπουργικά χαρτοφυλάκια. Διετέλεσε υπουργός Δικαιοσύνης στις κυβερνήσεις Μαυροκορδάτου (1854) και Κουμουνδούρου (1865), υπουργός Εξωτερικών στις κυβερνήσεις του 1862, Μπενιζέλου Ρούφου (1863) και Ζηνοβίου Βάλβη (1864) καθώς και υπουργός Οικονομικών στην κυβέρνηση Τρικούπη (1882). Υπήρξε από τους στενότερους συνεργάτες του Χαρίλαου Τρικούπη.

Τον Νοέμβριο του 1883 εξελέγη πρόεδρος της Βουλής των Ελλήνων και επανεξελέγη το 1884 παραμένοντας μέχρι τη λήξη της θητείας του, το 1885. Ως πληρεξούσιος της Εθνοσυνέλευσης του 1862 συνέβαλε σημαντικά στην διαμόρφωση του Συντάγματος του 1864, ανήκε δε στην παράταξη των Πεδινών. Μετά την αποτυχία του στις εκλογές του 1885 διορίστηκε το ίδιο έτος υποδιοικητής της Εθνικής Τράπεζας της Ελλάδος ανερχόμενος το 1890 στην θώκο του διοικητή, στον οποίο και παρέμεινε μέχρι τον θάνατό του, το 1896.

Δραστηριότητες
--------------

Υπήρξε δραστήριο μέλος της αθηναϊκής κοινωνίας, συμμετέχοντας σε φιλολογικούς και επιστημονικούς συλλόγους. Υπήρξε ιδρυτικό μέλος και πρώτος πρόεδρος (1875 - 1881) της Αθηναϊκής Λέσχης, μέλος του διοικητικού συμβουλίου της Εθνικής Τράπεζας της Ελλάδος (1851 - 1885), αντεπιστέλλον μέλος της *Εταιρείας των Φίλων της Επιστήμης* (Κέρκυρα), πρόεδρος του σωματείου *Εθνική Άμυνα* καθώς και ιδρυτής, μαζί με τον Κωνσταντίνο Παπαρρηγόπουλο, του *Συλλόγου προς διάδοσιν των ελληνικών γραμμάτων*. Με τον τελευταίο διαφωνούσε ως προς την ενότητα του Μεσαιωνικού και του Νέου Ελληνισμού. Ο Καλλιγάς εμφορούμενος από *πολιτειοκρατικές* απόψεις σχετικά με τις σχέσεις Εκκλησίας και Πολιτείας, στη διαμάχη Θεόκλητου Φαρμακίδη και Κωνσταντίνου Οικονόμου υποστήριξε τον Φαρμακίδη. Μάλιστα στα προλεγόμενα της μετάφρασης του έργου του Φρειδερίκου Βίνερ (Wiener) *Περί των συλλογών και κανόνων της Εκκλησίας*, υποστήριξε την υπαγωγή της Εκκλησίας στην Πολιτεία, όπως ενός *κοινού σωματείου*. Δεχόταν ως θεμελιώδες αξίωμα το αυτοκέφαλο, αλλά και την μη ανάμιξη της θρησκείας και της πολιτικής.

Ο Παύλος Καλλιγάς παρ' όλη την πολιτική του δραστηριότητα, ανέπτυξε πλούσια συγγραφική δραστηριότητα στους τομείς της ιστορίας, του δικαίου και της λογοτεχνίας. Δημοσίευσε, μεταξύ άλλων, το *«Οι τρεις ιερατικοί βαθμοί της Εκκλησίας»* κ.ά. Στον τομέα της ιστορίας εξέδωσε το *«Η εξάντλησις των κομμάτων, ήτοι ηθικά γεγονότα της κοινωνίας μας»* (1842), *«Μελέται βυζαντινής ιστορίας από της πρώτης μέχρις της τελευταίας αλώσεως 1204-1453»* (1894), ενώ δημοσίευσε στο περιοδικό *Πανδώρα* το μυθιστόρημά του *Θάνος Βλέκας*, το οποίο θεωρείται ως ένα από τα σημαντικότερα έργα της πεζογραφίας της περιόδου 1830-1880. Υπήρξε πάντοτε στη ζωή του Φιλελεύθερος και Ευρωπαϊστής.

Παραπομπές
----------

1. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. 12545879t. Ανακτήθηκε στις 14  Σεπτεμβρίου 2021.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12545879t. Ανακτήθηκε στις 10  Οκτωβρίου 2015.
3. ↑  *CONOR.SI*. 226592355.
4. 1 2 3 4 5 6  Ζέη, Ελευθερία (27 Νοεμβρίου 2002). «Καλλιγάς Παύλος». *Εγκυκλοπαίδεια Μείζονος Ελληνισμού - Μικρά Ασία*. Ίδρυμα Μείζονος Ελληνισμού. Ανακτήθηκε στις 11 Αυγούστου 2016.
5. ↑  «Πρυτάνεις Πανεπιστημίου Αθηνών». *Επετηρίδα Πανεπιστημιακών Ετών 2012-2013* (Εθνικό και Καποδιστριακό Πανεπιστήμιο Αθηνών): σ. 25. 2015. Αρχειοθετήθηκε από το πρωτότυπο στις 2016-04-13.. Ανακτήθηκε στις 10-10-2016.
6. ↑  «Greek ministries, etc». *rulers.org*. Ανακτήθηκε στις 10 Οκτωβρίου 2016.
7. ↑  «ΕΘΝΙΚΗ ΤΡΑΠΕΖΑ ΤΗΣ ΕΛΛΑΔΟΣ 1841-2006 ΙΣΤΟΡΙΚΟ ΧΡΟΝΟΛΟΓΙΟ - Διοικητές». *ha.nbg.gr*. Αρχειοθετήθηκε από το πρωτότυπο στις 22 Μαΐου 2015. Ανακτήθηκε στις 11 Αυγούστου 2016. CS1 maint: Unfit url (link)
8. ↑  «Ιστορικά Στοιχεία - Αθηναϊκή Λέσχη». *www.athensclub.gr*. Αρχειοθετήθηκε από το πρωτότυπο στις 14 Αυγούστου 2016. Ανακτήθηκε στις 11 Αυγούστου 2016.
9. ↑  Μπρατσιώτης, Παναγιώτης (1951). «Ο Παύλος Καλλιγάς ως χριστιανός επιστήμων (1814-1896)». *Θεολογία*. **22**. χ.ε. σελ. 34.
10. ↑  Καγιαλής, Τ. «Παύλος Καλλιγάς». *Η παλαιότερη πεζογραφία μας*. **Δ΄**. εκδόσεις Σοκόλη. σελ. 173.

Δείτε επίσης
------------

* Μυθιστορήματα με ιδιαίτερο χαρακτήρα

Πηγές
-----

* Παναγιώτης Μπρατσιώτης, «Ο Παύλος Καλλιγάς ως χριστιανός επιστήμων (1814-1896)», *Θεολογία*. τόμ. 22 (1951), σσ. 26-39
* Αντώνης Μακρυδημήτρης, *Οι υπουργοί των εξωτερικών της Ελλάδας 1829-2000*, εκδ. Καστανιώτης, Αθήνα 2000, σσ. 53-54

Βιβλιογραφία
------------

* Marie-Paule MASSON-VINCOURT, *Paul Calligas (1814-1896) et la fondation de l'État grec* (Paris, Éditions L'Harmattan, 2000).
* Κονιδάρης, Ι. Μ.«Ο «Θάνος Βλέκας» του Παύλου Καλλιγά. Μια ιστορικονομική θεώρηση» στον τόμο Αφιέρωμα στον Ανδρέα Α. Γαζή, εκδ. Α. Σάκκουλα, Αθήνα-Κομοτηνή 1994, σσ. 291-312

Εξωτερικοί σύνδεσμοι
--------------------

* Aποσπάσματα από το αφήγημα Θάνος Βλέκας
* Θρύλος, Άλκης (1 Μαΐου 1936). «Π. Καλλιγάς (1814-1896)». *Νέα Εστία* (τχ. 225): σσ. 604-608. Αρχειοθετήθηκε από το πρωτότυπο στις 2019-02-02.. Ανακτήθηκε στις 2016-10-10.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Πρόεδροι της Βουλής των Ελλήνων |
| --- |
|  |
| 1843 - 1862 4 | 
Νικηταράς • Κανέλλος Δεληγιάννης • Ρήγας Παλαμήδης • Δημήτριος Καλλιφρονάς • Δημήτριος Χατζίσκος • Αντώνιος Γεωργαντάς • Λάζαρος Γιουρδής • Ευστράτιος Παρίσης • Παναγιώτης Βάρβογλης • Θρασύβουλος Ζαΐμης • Αλέξανδρος Κουμουνδούρος • Ιωάννης Ζάρκος • Αλέξανδρος Κοντόσταυλος • Δημήτριος Μπουντούρης • Ανδρέας Αυγερινός • Ανδρέας Χ. Λόντος • Ανάργυρος Χατζηαναργύρου • Φίλων Φίλωνος • Λεωνίδας Πετιμεζάς |
|  |
| 1843 - 1862 3 | 
Γεώργιος Κουντουριώτης • Αναγνώστης Παπαγιαννόπουλος (Δεληγιάννης) • Αναγνώστης Μοναρχίδης |
|  |
| 1864 - 1924 | 
Δημήτριος Ι. Κριεζής5 • Ζηνόβιος Βάλβης • Αριστείδης Μωραϊτίνης • Διομήδης Κυριακός • Ιωάννης Μεσσηνέζης • Επαμεινώνδας Δεληγεώργης • Ευθύμιος Κεχαγιάς • Λυκούργος Κρεστενίτης • Ιάκωβος Παξιμάδης • Τριαντάφυλλος Λαζαρέτος • Δημήτριος Δρόσος • Δημήτριος Χρηστίδης • Κωνσταντίνος Λομβάρδος • Σπ. Μήλιος (Σπυρομήλιος) • Ιωάννης Ν. Δεληγιάννης • Ιωάννης Ζάρκος • Στυλιανός Κασιμάτης • Σωτήριος Σωτηρόπουλος • Νικόλαος Παπαμιχαλόπουλος • Σπύρος Βαλαωρίτης • Παύλος Καλλιγάς • Δημήτριος Καλλιφρονάς • Αντώνιος Ρικάκης • Στέφανος Στεφανόπουλος • Κωνσταντίνος Κωνσταντόπουλος • Νικόλαος Γεωργιάδης • Βασίλειος Βουδούρης • Αλέξανδρος Ζαΐμης • Αλέξανδρος Ρώμας • Νικόλαος Τσαμαδός • Νικόλαος Μπουφίδης • Θεόδωρος Ρετσίνας • Δημήτριος Ράλλης • Νικόλαος Λεωνίδας • Νικόλαος Χατζίσκος • Νικόλαος Λεβίδης • Κωνσταντίνος Κουμουνδούρος • Κωνσταντίνος Έσσλιν • Νικόλαος Στράτος • Ιωάννης Τσιριμώκος • Κωνσταντίνος Ζαβιτσιάνος • Μιχαήλ Θεοτόκης • Θεμιστοκλής Σοφούλης • Κωνσταντίνος Αργάσαρης-Λομβάρδος • Ελευθέριος Βενιζέλος |
|  |
| 1924 - 1935 3 | 
Αλέξανδρος Ζαΐμης • Λεωνίδας Παρασκευόπουλος • Στυλιανός Γονατάς |
|  |
| 1924 - 19352 | 
Κωνσταντίνος Ρακτιβάν • Θεμιστοκλής Σοφούλης • Ιωάννης Τσιριμώκος • Χαράλαμπος Βοζίκης |
|  |
| 1946 - 1967 | 
Ιωάννης Θεοτόκης • Πραξιτέλης Μουτζουρίδης • Δημήτριος Γόντικας • Ιωάννης Μακρόπουλος • Κωνσταντίνος Ροδόπουλος • Ηλίας Τσιριμώκος • Γεώργιος Αθανασιάδης - Νόβας • Εμμανουήλ Μπακλατζής5 • Δημήτριος Παπασπύρου |
|  |
| 1974 - σήμερα | 
Κωνσταντίνος Παπακωνσταντίνου • Δημήτριος Παπασπύρου • Ιωάννης Αλευράς • Αθανάσιος Τσαλδάρης • Απόστολος Κακλαμάνης • Άννα Μπενάκη - Ψαρούδα • Δημήτρης Σιούφας • Φίλιππος Πετσάλνικος • Βύρων Πολύδωρας • Βαγγέλης Μεϊμαράκης • Ζωή Κωνσταντοπούλου • Νίκος Βούτσης • Κώστας Τασούλας |
|  |
| 
1 Πρόεδροι Εθνοσυνελεύσεων, Βουλής και Βουλευτικού κατά την Επαναστατική περίοδο. 2 Πρόεδροι Εθνοσυνελεύσεων και Βουλής.3 Πρόεδροι Γερουσίας. 4Πρόεδροι Εθνοσυνελεύσεων. 5Προσωρινός πρόεδρος. |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 27179855
* **ΕΒΕ**: 19635
* **AA**: 109632
* **BiblioNet**: **16116**
* LCCN: n79027803
* ISNI: 0000 0000 6300 1351
* GND: 103387420
* SUDOC: 034736158
* BNF: cb12545879t (data)
* NLA: 35193105
* ICCU: PUVV318221

 |

 |